Tájékoztatás a folyamatban lévő peres eljárásokról a 2021. november 25-i Közgyűlésre

**1.) Volánbusz Zrt.**

A Volánbusz Zrt. a Szombathelyi Járásbíróság előtt 2021. július hó 22-én kereseti kérelmet terjesztett elő Szombathely Megyei Jogú Város Önkormányzata alperes ellen annak megállapítására, hogy a pályázat elbírálása és eredményének megállapítása során az önkormányzat jogszabálysértő módon nyilvánította a Volánbusz Zrt. pályázatát érvénytelennek és a BLAGUSS Kft. pályázatát érvényesnek.

A személyszállítási szolgáltatásokról szóló 2012. évi XLI. törvény 24. § (7) bekezdése a vesztes pályázónak lehetővé teszi jogorvoslati eljárás keretében a pályázat kihirdetésétől számított 30 napon belül, hogy bíróságtól kérheti csak és kizárólag az esetleges **jogszabálysértés** tényének megállapítását.

Az önkormányzat a törvényes határidőn belül, 2021. szeptember 21-én - figyelemmel az ítélkezési szünetre - benyújtotta írásbeli ellenkérelmét.

Ezt követően a Blaguss Kft. az Önkormányzat pernyertességének előmozdítása érdekében kérelmet terjesztett elő a Bírósághoz arra vonatkozóan, hogy be kíván lépni beavatkozóként alperesi oldalon a perbe.

A Blaguss Kft. perbelépésének engedélyezéről a végzést, valamint a perfelvételi tárgyalásra szóló idézést a Bíróságtól még nem kaptuk meg, jelenleg ezeket várjuk.

**2.) Aréna Óvoda**

Szombathely Megyei Jogú Város Önkormányzata felperesként keresetet terjesztett elő a Szombathelyi Törvényszék előtt a KG INVEST 2008 Kft. mint kivitelező alperes ellen az Aréna Óvoda felújítása kapcsán 2020 március hó 3. napján létrejött vállalkozási szerződésmódosítás érvénytelenségének megállapítása és ennek okán a már megfizetett 30.700.631,- Ft összegű vállalkozói díj mint tőketartozás és járulékai visszafizetése iránt. A per megindítását az indokolta, hogy az 546/2019. (XI.28.) Kgy. számú határozat alapján felkért építési igazságügyi szakértő szakvéleményében megállapította, hogy a szerződésmódosítás szükségességeként megjelölt építési munkák többletmunkának minősülnek, mely költségeket az építési vállalkozónak kell viselni.

2021. november 9-én megtartott perfelvételi tárgyalást a bíróság 2021. december 8.-ra elhalasztotta azzal, hogy az Önkormányzat pontosított kereseti kérelmét terjessze elő, illetve további bizonyítékokat jelenthet be. A perfelvételi szakasz lezárását követően az érdemi tárgyalással folytatódik az eljárás, várhatóan a jövő év elején.

**3.) Brenner-villa**

Két eljárás van folyamatban, melyben az Önkormányzat érintett:

a.) Peres eljárás folyik a Győri Törvényszék előtt közigazgatási határozat bírósági felülvizsgálata ingatlan-nyilvántartási ügyben a **Service Immobilien Kft f.a. felperes** és a **Vas Megyei Kormányhivatal (Földhivatali Főosztály) alperes** között.

A perre okot felperesnek az adott, hogy az alperes Földhivatali Főosztálya 34889-4/2021.számú határozatával elutasította a felperes tulajdonjog változással kapcsolatos bejegyzési kérelmét a Brenner-villára 2021. február 3. napján kötött adásvételi szerződés kapcsán.

A bejegyzés elutasításának indoka az volt, hogy Szombathely Megyei Jogú Város Önkormányzatát, mint az ingatlan-nyilvántartásba bejegyzett elővásárlási jog jogosultját felperes az elővásárlási jog gyakorlására a jogszabályban előírt módon, szabályszerűen nem hívta fel, tértivevénnyel a Földhivatali Főosztály felé nem tudta igazolni ennek megtörténtét.

A Győri Törvényszék felhívta az Önkormányzatot, mint az ügyben érdekeltet, hogy az előtte folyamatban levő fenti perbe beavatkozhat az alperes pernyertességének előmozdítására. A **beavatkozóként** való perbelépést az Önkormányzat elfogadta, jogi álláspontunkat kifejtve a 2021. november 18-i tárgyaláson részt vettünk. A bíróság 2022. január 25-re halasztotta a következő tárgyalást, melyen várható az ítélethirdetés.

b.) A Szombathelyi Törvényszéken 2021. október hó 28-án Szombathely Megyei Jogú Város Önkormányzata felperesként keresetet terjesztett elő a SERVICE IMMOBILIEN Kft. f.a. I. rendű és az Office Immo Kft. II. rendű alperesek ellen az általuk 2021. február 3-án felszámolási eljárásban a Brenner-villára megkötött adásvételi szerződés hatálytalanságának megállapítása és elővásárlási jog érvényesítése iránt.

A kereset előterjesztésére azért hívta fel a Földhivatali Főosztály az Önkormányzatot, mert 2021. július hó 27-én ismét tulajdonjog bejegyzés iránti kérelem érkezett az Office Immo Kft.-től a SERVICE IMMOBILIEN Kft. f.a. (kérelmező) tulajdonában lévő Brenner villára a 2021. február 3-án kötött adásvételi szerződés alapján.

Az Önkormányzat elővásárlási joga nyilvánvalóan fennállt az ingatlanon, a Földhivatal hiánypótlási felhívására a SERVICE IMMOBILIEN Kft. f.a. kénytelen volt megkeresni az Önkormányzatot nyilatkozattételre, aki a 80/2021. (VIII.2.) Kgy. számú határozatában úgy döntött, hogy élni kíván elővásárlási jogával a Brenner-villára.

Az Önkormányzat az elfogadó nyilatkozatot közvetlenül a földhivatalhoz is megküldte, így előtte olyan bejegyzési kérelem volt, mely nem az elővásárlási jog jogosultja javára szólt. A tényállás tisztázása körében a földhivatal felhívására az Office Immo Kft. f.a. úgy nyilatkozott, hogy vitatja az Önkormányzat jognyilatkozatát és nem hajlandó bejegyzési engedélyt csatolni az Önkormányzat javára.

A Földhivatali Főosztály megállapította, hogy olyan vita van a kérelmező és az elővásárlási jog jogosultja között, melynek eldöntésére csak a bíróság jogosult.

A kereseti kérelem a Földhivatali Főosztály által megadott jogszabályi határidőn belül került előterjesztésre a bíróságon, tárgyalás kitűzésére még nem került sor.

**4.) Zanati kerékpárút**

1.) A Szombathelyi Törvényszék előtt polgári peres eljárás van folyamatban, mert Szombathely Megyei Jogú Város Önkormányzata felperesként 2020. májusában keresetet nyújtott be a bírósághoz, és kérte annak megállapítását, hogy a korábban létrejött jelzálogszerződés alapján kielégítési joga megnyílt, és a bíróság kötelezze alpereseket a jelzálogjog érvényesítésének tűrésére.

2.) A per előkészítés keretében a 2021. június 17-én megtartott első perfelvételi tárgyalás elhalasztásra került, mert a tényállás tisztázása körében további bizonyíték becsatolása szükséges az Önkormányzat részéről arra vonatkozóan, hogy a 2011. évben bejegyzett keretbiztosítéki jelzálogjog milyen jogcímen került feltüntetésre.

A bíróság felhívására benyújtott jogcím feltüntetési kérelmet a Földhivatal 2021. augusztus hó 30-án kelt végzésében elutasította arra való hivatkozással, hogy a 2011. évben keletkezett okirat nem tartalmazza a vállalkozási jogviszonyra történő utalást, mely alapján a kérelem teljesíthető lenne.

A Törvényszék a jelenleg felfüggesztés alatt lévő eljárás folytatásáról még nem döntött, új tárgyalást nem tűzött ki.